'शिकार' के लिए 40 किलोमीटर चलता; गंदे वीडियो अपराध के लिए उकसाते हैं
Delhi Serial Killer Ravinder Kumar Case; दिखने में एकदम सामान्य सा युवक, मगर काम ऐसे कि रूह कांप जाए। कुछ-कुछ हॉलीवुड की साइकोथ्रिलर फिल्मों जैसा सिरफिरा हत्यारा।
दिखने में एकदम सामान्य सा युवक, मगर काम ऐसे कि रूह कांप जाए। कुछ-कुछ हॉलीवुड की साइकोथ्रिलर फिल्मों जैसा सिरफिरा हत्यारा। रविंदर कुमार नाम का यह दरिंदा मासूम बच्चों को अपना शिकार बनाता।
वह हर दिन 40 किमी तक पैदल चलता कि शायद उसे कहीं कोई अपना शिकार मिल जाए। फिर वह उस बच्चे को टॉफी-चॉकलेट या पैसे देकर फुसलाता, किसी सुनसान जगह ले आता और अपनी हवस पूरी करने के बाद उसका बेरहमी से कत्ल कर देता।
हर बार वह शिकार करने से पहले गंदे वीडियो यानी पोर्न मूवी देखता। हत्यारे ने 2008 से लेकर 2015 के बीच 2 साल से लेकर 12 साल तक के 30 बच्चों को अपना शिकार बनाया। आरोपी को हाल ही में दिल्ली पुलिस ने गिरफ्तार किया है। बृहस्पतिवार को ही दिल्ली के रोहिणी कोर्ट ने इस सीरियल किलर को 2015 में छह साल की बच्ची के रेप और हत्या के मामले में उम्रकैद की सजा सुनाई। जज ने कहा कि अपराधी ने प्रीडेटर (दरिंदा) यानी हिंसक जानवरों जैसा काम किया है, इसलिए उसकी सजा में कोई नरमी नहीं बरती जा सकती।
ज्यादा पोर्न देखने से बॉडी में एक हॉर्मोन बिगाड़ता है काम
किताब ‘द पोर्न सर्किट’ में अमेरिका के साइकोलॉजिकल सब्जेक्ट पर लिखने वाले सैम ब्लैक कहते हैं कि जब कोई अपराधी पोर्न देखता है तो उसके दिमाग में इमोशन के लिए जिम्मेदार डोपामाइन हॉर्मोन तेजी से निकलने लगता है।
उसे इस तरह का कंटेंट देखने के बाद बहुत खुशी मिलती है। अगली बार वह और ज्यादा खुशी तलाशता है। चूंकि पोर्न रीयल नहीं होता तो उसे अब हकीकत में इस तरह के काम करने की इच्छा होती है।
यहीं पर बॉडी में एक तरह से शॉर्ट सर्किट होता है और अपराधी अनुकूल माहौल मिलते ही उस काम को अंजाम देता है। धीरे-धीरे यही इच्छा हवस में तब्दील हो, उसे बार-बार ऐसे काम करने के लिए उकसाती है।
बार-बार पोर्न मूवी देखने का क्या असर होता है?
2014 में हुई एक स्टडी के मुताबिक, लगातार पोर्न देखते रहने से ब्रेन का खुशी महसूस करने वाला हिस्सा सिकुड़ जाता है। बर्लिन में मैक्स प्लैंक इंस्टीट्यूट के वैज्ञानिकों ने 60 ऐसे पुरुषों पर अध्ययन किया, जो नियमित रूप से पोर्न देखते थे। वैज्ञानिकों ने पाया कि उनके दिमाग का एक हिस्सा सिकुड़कर थोड़ा छोटा हो गया था।
यूनिवर्सिटी ऑफ कैंब्रिज के अध्ययन में कहा गया कि पोर्न देखना नशे की लत जैसा है। ऐसे लोगों में कंपल्सिव सेक्शुअल बिहेवियर (CSB) देखने को मिलता है। यानी ऐसे लोगों के मन में हमेशा गंदे विचार आते रहते हैं, नौकरी, रिश्ते और जीवन के हर क्षेत्र में नकारात्मक असर पड़ता है। यह लत इतनी खराब हो जाती है कि व्यक्ति का अपने मन पर नियंत्रण नहीं रह जाता।
यूनिवर्सिटी ऑफ कोपेनहेगन और यूनिवर्सिटी ऑफ कैलिफोर्निया के शोधकर्ताओं ने 200 ऐसे पुरुषों पर अध्ययन किया जो रेगुलर पोर्न देखते थे। उन्होंने पाया कि ज्यादा पोर्न देखने वाले लोगों में महिलाओं को लेकर नकारात्मक और स्टीरियोटाइप सोच पनप जाती है।
खबर में आगे बढ़ने से पहले इस पोल के जरिए अपनी राय बताएं
पोर्न है न्यू ड्रग, सही और गलत में अंतर नहीं कर पाते लोग
पोर्न देखने से शरीर, दिमाग और मन तीनों पर असर पड़ता है। मैरीपीडिया में छपी अमेरिकन साइकोलॉजिकल एसोसिएशन की एक रिपोर्ट के मुताबिक, ज्यादा पोर्न देखने से व्यक्ति के दिमाग, शरीर और दिल पर असर पड़ता है। ऐसा कंटेंट देखने से व्यक्ति हकीकत से दूर जाने लगता है और कल्पनाओं की दुनिया में जीता है।
यहीं से उसका हिंसक बर्ताव शुरू हो जाता है। बच्चों के यौन शोषण और अपराधियों के बर्ताव पर अध्ययन कर रहीं ‘समाधान’ अभियान की प्रमुख अर्चना अग्निहोत्री कहती हैं कि ज्यादा पोर्न देखने वाले अपराधियों में कुंठा बहुत ज्यादा होती है। वे ऐसे तबके से आते हैं, जहां खुली सोच नहीं होती। वे महिला या बच्चे को सेक्स स्लेव समझने लगते हैं और उनकी भावनाओं की कद्र भी नहीं करते।
ये बात उनकी समझ के बाहर होती है कि पोर्न में दिखाया जाने वाला कंटेंट गलत है और उसे सामान्य जीवन का हिस्सा नहीं बनाया जा सकता।
ऐसे लोगों में पोर्न एक्सेलरेटर का काम करता है जो उनकी अपराधी प्रवृत्ति को बढ़ाता है। अवसर मिलते ही वे अपनी गलत सोच को असल जिंदगी में उतारने की कोशिश करते हैं, जो धीरे-धीरे लत की शक्ल ले लेती है।
पोर्न या गंदे वीडियो देखने वाले लोगों में अलग-थलग रहने, आक्रामक बर्ताव, रिश्तों और कामुकता के बारे में अंधविश्वास और गलत धारणाएं पनपती हैं। यहां तक कि खुद को लेकर भी नकारात्मक सोच बन जाती है। इसलिए पोर्न को न्यू ड्रग कहा जाता है।
पोर्न देखने वाले ज्यादातर लोग महिला या बच्चे को सेक्स ऑब्जेक्ट मानते हैं
दिमाग पर असर: ऐसे लोगों के सेक्शुअल रिलेशन डगमगा जाते हैं। वो संबंध बनाने के दौरान असामान्य बर्ताव करते हैं। उनमें यौन आक्रामकता बढ़ती है जैसे, सिगरेट से जलाना, ब्लेड मारना या पीटना और यहां तक कि रेप की प्रवृत्ति बढ़ती हैं। ऐसे लोग महिलाओं और बच्चों को सेक्स ऑब्जेक्ट्स की तरह देखने लगते हैं।
शरीर पर असर: ज्यादा पोर्न देखना नशे की लत जैसा है। खुशी महसूस कराने वाला डोपामाइन हॉर्मोन ज्यादा निकलने लगता है। इससे नया और ज्यादा पोर्न देखने की चाहत बढ़ती है। इसे हकीकत में पूरा करने के लिए व्यक्ति सेक्स वर्कर के पास जाने लगता है। ऐसे लोगों में यौन रोगों का खतरा भी बढ़ जाता है।
दिल पर असर: व्यक्ति के अंदर भावनाएं पूरी तरह खत्म हो जाती हैं। विवाहित व्यक्ति अपने यौन संबंधों को लेकर असंतुष्ट रहता है। पार्टनर को विश्वासघाती, भरोसा तोड़ने वाला समझने लगता है और बात-बात पर गुस्सा करने लगता है। कई बार यह तलाक की वजह भी बन जाता है।
नेक्रोफिलिक भी होते हैं बच्चों का यौन शोषण करने वाले
रिटायर्ड एसीपी जगमिंदर सिंह दहिया कहते हैं कि बच्चों का यौन शोषण करने वाले ज्यादातर सीरियल किलर नेक्रोफिलिक भी होते हैं। यानी वो बच्चे का यौन शोषण करके उसे मार डालते हैं और फिर उसके शव के साथ भी रेप करते हैं।
ऐसे लोग गरीबों के बच्चे और गांवों के बच्चों को निशाना बनाते हैं, क्योंकि वो उनके आसान शिकार होते हैं। ऐसे लोगों में पोर्न वीडियो देखने की टेंडेंसी भी ज्यादा देखने को मिलती है।
दहिया की टीम ने 2015 में रविंदर को छह साल की बच्ची की हत्या के मामले में गिरफ्तार किया था। बीते 6 मई को दिल्ली की रोहिणी कोर्ट ने उसे दोषी करार दिया। उसने 2014 में एक छोटे बच्चे का यौन शोषण करने के बाद उसे मारकर सेप्टिक टैंक में फेंक दिया था।
ज्यादातर सीरियल किलर्स बचपन में यौन शोषण का शिकार होते हैं
एडुबर्डी डॉटकॉम पर छपी मिशेल एंड आमोडट की 'चाइल्ड अब्यूज एंड सीरियल मर्डर' स्टडी के मुताबिक, 74 फीसदी सीरियल किलर्स ने बचपन में साइकोलॉजिकल अब्यूज झेला था, वहीं 42 फीसदी ऐसे हत्यारे थे, जो बचपन में यौन शोषण से गुजरे।
ज्यादातर साइकोलॉजिस्ट का अभी यही मानना है कि सीरियल किलर पैदाइशी नहीं होते, वे परिस्थितियों और बचपन में किसी चोट, दुर्घटना या बुरे हादसे के शिकार हुए होते हैं।
डॉ. अनुजा कपूर कहती हैं कि ज्यादातर सीरियल किलर वही बनते हैं, जिनका बचपन में यौन शोषण हुआ हो। खासकर किसी महिला ने उस बच्चे का यौन शोषण किया हो। ऐसे हत्यारे के लिए पोर्न कंटेंट उसके हिंसक बर्ताव को बढ़ा देता है।
बेरहम हत्यारे का भी होता है कूलिंग ऑफ पीरियड
अमेरिका की संघीय जांच एजेंसी (FBI) ने साइको किलर और सीरियल किलर पर स्टडी के बाद अपनी एक रिपोर्ट में कहा है कि सीरियल किलर कई तरह की पर्सनालिटी डिसऑर्डर से जूझते हैं। उनमें साइकोपैथी और एंटी सोशल पर्सनालिटी पाई जाती है।
ऐसा व्यक्ति नियमित अंतराल पर एक के बाद एक और कम से कम 3 या 4 हत्याएं करता है। सीरियल किलर का भी कूलिंग ऑफ पीरियड होता है, जिसमें वह कोई हत्या नहीं करता। ज्यादातर सीरियल किलर अपने दिमाग से जूझते रहते हैं और किसी को मारने के बाद इन्हें संतुष्टि महसूस होती है। इन्हें शिकार को यातना देकर मारने में मजा आता है।
सीरियल किलर होते हैं बेरहम और बददिमाग
अर्चना अग्निहोत्री बताती हैं कि ज्यादातर सीरियल किलर असामाजिक होते हैं। उनमें दया भाव नहीं होता और न ही वे किसी कानून को मानते हैं। वे दूसरे के अधिकारों का ख्याल भी नहीं करते। न ही उनमें पछतावे का भाव होता है। ऐसे लोग इतने बददिमाग होते हैं कि उन्हें लगता है कि वे जाे कर रहे हैं, सही कर रहे हैं।
सीरियल किलर कौन होते हैं, कहां से आते हैं। उनका दिमाग क्या होता है और उनकी पर्सनालिटी क्या होती है? पोर्न कंटेंट का उनके दिमाग पर क्या असर पड़ता है?
ऐसे लोगों की होती है प्रीडेटर पर्सनालिटी, जो शिकार का बनाते हैं ब्लू प्रिंट
क्रिमिनल साइकोलॉजिस्ट और एडवोकेट डॉ. अनुजा कपूर कहती हैं कि ऐसे लोगों की प्रीडेटर पर्सनालिटी होती है। ऐसे लोग अपने प्लान का पहले ब्लू प्रिंट बनाते हैं।
ये गुड लुकिंग और बाईपोलर पर्सनालिटी वाले होते हैं और आम लोगों के बीच इतना घुल-मिलकर रहते हैं कि आसानी से पहचाने नहीं जाते।
ये घात लगाकर अंधेरे में अपने शिकार को ताड़ते हैं और उनकी रेकी करते हैं। मौका पाकर अपनी हवस पूरी करने के बाद उसे मार डालते हैं। टेड बंडी और चार्ल्स शोभराज ऐसे ही हत्यारे थे।
सीरियल किलर्स का दिमाग होता है एब्नॉर्मल , बचपन की चोट बनाती है हिंसक
अमेरिका की एमेनक्लीनिक्स की एक रिपोर्ट के मुताबिक, सीरियल किलर्स का ब्रेन आम लोगों की तरह स्वस्थ नहीं होता है। दिमाग के कई हिस्सों में एब्नॉर्मल एक्टिविटी पाई जाती है। खासकर प्रीफ्रंटल कॉर्टेक्स में। ब्रेन का यही हिस्सा हम सबमें दया का भाव जगाता है, फैसले लेने और सोच-समझकर कोई काम करने के बारे में बताता है।
जर्नल ऑफ न्यूरोसाइंस के मुताबिक अगर किसी व्यक्ति काे अतीत में कभी ब्रेन में कोई चोट लगी है तो उस व्यक्ति का बर्ताव हिंसक होने के चांस बढ़ जाते हैं। उसमें मर्डर करने या सुसाइड की प्रवृत्ति ज्यादा देखी जाती है।
साइकोकिलर के शरीर में केमिकल लोचा बहुत होता है
अमेरिकी रिसर्चर जोएल नोरिस अपनी किताब 'सीरियल किलर्स' में बताते हैं कि सीरियल किलर अक्सर काफी गुस्सैल होते हैं। उनमें कुछ रोमांचकारी करने की इच्छा होती है और वो पैसा व लोगों का ध्यान आकर्षित करने के लिए भी हत्याएं करते हैं।
सीरियल किलर की बॉडी में केमिकल्स इम्बैलेंस बहुत ज्यादा होता है। वो डिप्रेशन से जूझते रहते हैं। उनमें मोनोएमाइन ऑक्सीडेज और सिरोटोनिन लेवल भी काफी कम होता है। सिरोटोनिन हॉर्मोन आक्रामक बर्ताव को काबू करता है।
अब देश और दुनिया के खतरनाक सीरियल किलर्स के बारे में जानते हैं-
भारत में केंपाम्मा थी पहली महिला सीरियल किलर
सुरिंदर कोली और मोनिंदर सिंह पंधेर सबसे ज्यादा चर्चित सीरियल किलर रहे। साइनाइड मल्लिका के नाम से जानी जाने वाली केडी केंपाम्मा भारत की पहली महिला सीरियल किलर थी।
केंपाम्मा ने जल्दी अमीर बनने की चाहत में 1999 में पहली बार एक महिला को मौत के घाट उतारा। उसके हत्या करने का तरीका भी काफी हैरान करने वाला था।
उसका मुख्य उद्देश्य लूटपाट करना होता। वो मंदिरों में श्रद्धालु बनकर जाती और फिर वहां ऐसी महिलाओं को टारगेट करती थी जो काफी परेशान और उदास लगती थीं। उसने 5 महिलाओं की हत्याएं कीं।
जहर देकर मार डालता था दुनिया का पहला सीरियल किलर
इतिहास में पहला रिकॉर्डेड सीरियल किलर 2100 साल पहले रोमन साम्राज्य में था। माना जाता था कि लोकस्टा नाम का यह हत्यारा इतना खौफनाक था कि वह रॉयल फैमिली से लेकर आम लोगों को जहर देकर मार डालता था।
बड़ा सवाल...क्या कोई खास जीन बनाता है साइकोकिलर 
जेनेटिक्स होम रेफरेंस के मुताबिक, वैसे तो किसी को साइकोकिलर बनाने में उसके परिवेश, उसके साथ हुए बर्ताव या कोई घटना का हाथ होता है।
मगर नई रिसर्च में कहा गया है कि MAOA जीन एक तरह का एंजाइम है, जो मोनोएमाइंस को तोड़ता है, जो ब्रेन तक संदेशों को पहुंचाते हैं। ये केमिकल्स सिरोटोनिन, एपिनेफ्रीन और डोपामाइन होते हैं। सिरोटोनिन व्यक्ति के मूड, इमोशन, नींद और भूख पर असर डालता है।
वहीं, जेनेटिक लिटरेसी प्रोजेक्ट के मुताबिक, CDH13 जीन का संबंध दिमाग की कोशिकाओं और शीजोफ्रेनिया, बाईपोलर डिसऑडर्र और अटेंशन डेफिसिट हाइपरएक्टिविटी डिसऑर्डर (ADHD) से होता है।
हालांकि अब भी साइकोलॉजिस्ट्स में यह आम राय नहीं बन पाई है कि कोई जीन किसी को सीरियल किलर बनाता है। वे कहते हैं कि ऐसा मानना गलत है कि जीन में आए बदलाव की वजह से कोई अपराधी बनता है।
साइकोलॉजी टुडे में छपे एक अध्ययन के अनुसार सीरियल किलर में औरों के मुकाबले टेस्टोस्टेरोन हॉर्मोन का स्तर काफी ज्यादा होता है।
क्या मानसिक बीमारी और सीरियल किलर के बीच कोई संबंध है
डॉ. अनुजा कपूर कहती हैं कि ज्यादातर लोग ये मानते हैं कि सीरियल किलर मानसिक रूप से बीमार होते हैं। जबकि सच्चाई यह है कि सीरियल किलर मानसिक रूप से बीमार नहीं होते। कुछ मामलों में मानसिक बीमारी जरूर हो सकती है, मगर सीरियल किलिंग के मामले में यह प्राथमिक कारण नहीं है।
घर के लड़ाई-झगड़े या फैमिली का आपराधिक इतिहास बनाता है हत्यारा
गाजियाबाद में पर्सनालिटी कोच प्रतीक तिवारी कहते हैं, ज्यादातर सीरियल किलर ऐसे परिवारों से आते हैं, जहां घर में हमेशा लड़ाई-झगड़े का माहौल रहता है या फिर परिवार का आपराधिक इतिहास रहा होता है या रिश्तों में तल्खी बहुत ज्यादा होती है। ऐसा सीरियल किलर अक्सर अपने परिवार को ही पहला शिकार बनाता है। एड केंपर ऐसा ही सीरियल किलर था, जिसने सबसे पहले अपने दादा-दादी को ही मार डाला था।
अर्चना अग्निहोत्री कहती हैं कि ऐसे क्राइम को रोकने के लिए सोसाइटी को नैतिक रूप से मजबूत होना होगा। जो भी क्रिमिनल बनता है, उसके लिए कहीं न कहीं समाज भी जिम्मेदार होता है।
जब कोर्ट ने कहा- अपराध इतना घृणित कि 25 साल कोई जमानत नहीं
अब आप एक कोर्ट की तल्ख टिप्पणी से भी रूबरू होते चलिए। लुधियाना की एक अदालत ने 1 साल की बच्ची का रेप करने वाले दरिंदे को उम्रकैद की सजा सुनाते हुए कहा-आरोपी का अपराध इतना घृणित है कि उसे 25 साल तक कोई पैरोल नहीं मिलनी चाहिए। कोर्ट ने यह फैसला चार्जशीट फाइल होने के 60 दिन में ही सुना दिया था।
ग्राफिक्स: सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सिलेक्ट करें।